b'\n_START_ARTICLE_\nLukec in njegov \xc5\xa1korec\n_START_SECTION_\nVsebina dela\n_START_PARAGRAPH_\nDogajalni lok povesti je oblikovan po vzorcu: dom \xe2\x80\x93 odhod od doma \xe2\x80\x93 vrnitev._NEWLINE_Knjiga se za\xc4\x8dne s podobo mese\xc4\x8dine nad Vipavsko dolino in z de\xc4\x8dkovimi sanjami, Lukec si \xc5\xbeeli izpolnitev sanj, toda pred njim je \xc5\xa1e en \xc2\xbbnavaden dan\xc2\xab, dan v \xc5\xa1oli, kjer poteka pouk v nerazumljivem jeziku, dan drobnih lumparij in maminih skrbi. Dan pa vseeno ni \xc4\x8disto navaden: mati, zgarana, bolehna, utrujena \xc5\xbeenica, dobi pismo, naj prideta z Lukcem v Argentino k o\xc4\x8detu. O\xc4\x8de je priden delavec, toda zanj v stari domovini ni bilo dovolj zaslu\xc5\xbeka. Pismo za Lukca postane dogodiv\xc5\xa1\xc4\x8dina, sprememba, o kateri je sanjal. Na pot pa Lukec no\xc4\x8de brez svojega \xc5\xa1korca. Mati Luk\xc4\x8deve pro\xc5\xa1nje ni mogla zavrniti, ker je vedela, da je navezanost Lukca na \xc5\xa1korca velika. _NEWLINE_Zdaj vse poteka zelo hitro: priprave na odhod, podobe tujih mest, mno\xc5\xbeica obrazov, nevihta, bolezen ter materina smrt. Vse te dogodiv\xc5\xa1\xc4\x8dine zaradi \xc5\xbeelje po bolj\xc5\xa1em \xc5\xbeivljenju v tujih krajih, kamor so o\xc4\x8deta in za njim mamo in de\xc4\x8dka Lukca pregnale trde razmere in rev\xc5\xa1\xc4\x8dina. _NEWLINE_Lukec s \xc5\xa1korcem kljub mamini smrti najde pot do o\xc4\x8deta, s katerim napovesta vrnitev domov.\n_START_SECTION_\nOznaka glavnih knji\xc5\xbeevnih junakov: Lukca in njegovega \xc5\xa1korca\n_START_PARAGRAPH_\nZa Bevkovo delo je, tako kot za nekatere druge njegove povesti, bistvena povezanost otro\xc5\xa1kega in \xc5\xbeivalskega sveta. Prijateljstvo, ki se vzpostavi med de\xc4\x8dkom in \xc5\xa1korcem, je povezano z dru\xc5\xbeinsko problematiko (rev\xc5\xa1\xc4\x8dina in narodno zatiranje). Lukec in njegov \xc5\xa1korec Klepec (tako je Lukec poimenoval svojega nelo\xc4\x8dljivega prijatelja) sta si podobna v marsi\xc4\x8dem: oba sta zvedava in nagajiva, razposajena in svojeglava, oba sicer vesta, da je treba ubogati, a kaj, ko je svet tako zanimiv, da se na mo\xc4\x8d avtoritete v\xc4\x8dasih pozabi \xe2\x80\xa6  Vsi ju imajo radi zaradi \xc5\xa1al in nor\xc4\x8dij, ki jih uganjata, in kljub nenaklonjeni usodi se vedno najde kdo, ki za de\xc4\x8dka in \xc5\xa1korca poskrbi.'